แจกเงินคนชราเพิ่มปีหน้า
คลังเดินหน้าแจกเงินคนชราเพิ่มปีหน้า เปิดทางให้คนแก่ฐานะดีสละเบี้ยยังชีพให้คนจน
29 ต.ค. 2565

คลังเดินหน้าแจกเงินคนชราเพิ่มปีหน้า เปิดทางให้คนแก่ฐานะดีสละเบี้ยยังชีพให้คนจน
นายอภิศักดิ์ ตันติวรวงศ์ รมว.คลัง เปิดเผยว่า ในปีหน้ารัฐบาลมีแผนการจ่ายเงินให้คนชราที่มาลงทะเบียนรายได้น้อย เพิ่มมากขึ้น โดยจะเปิดทางให้กับคนชราที่มีรายได้เพียงพอหรือมีฐานะดีอยู่แล้วให้สละสิทธิเงินที่ได้รับอยู่ เพื่อนำเงินมาให้กับคนชราที่ยากจนจริงๆ ได้มีความเป็นอยู่ที่ดีขึ้น   "การดำเนินการดังกล่าว เป็นเหมือนการทำบุญ คนชราที่มีฐานะดีอยู่แล้ว และสละสิทธิ รัฐบาลก็จะมอบใบขอบคุณและเชิดชูเกียรติให้ ส่วนคนชราที่ไม่สละสิทธิก็ไม่เป็นไร เพราะรัฐบาลไม่ได้บังคับ ก็ยังได้รับเบี้ยต่อไปเหมือนเดิม ปัจจุบันมีคนชราที่ฐานะดีไม่ต้องการรับเงินคนชรา แต่ทำไม่ได้เพราะระบบบังคับให้รับ" นาย อภิศักดิ์ กล่าว
รมว.คลัง กล่าวว่า การแจกเงินคนชราที่ผ่านมา มีเรื่องทางการเมืองเข้ามาเกี่ยวข้อง จึงมีการแจกเงินคนชราทุกคน ซึ่งไม่มีความจำเป็น เพราะคนแก่จำนวนมากมีรายได้พออยู่แล้ว แต่สำหรับคนแก่ที่เป็นคนจน มีความจำเป็นต้องให้เงินในจำนวนที่มากพอที่จะดำรงชีพ ซึ่งเบี้ยคนชราในปัจจุบันได้คนละ 600-900 บาท/เดือน จึงไม่เพียงพอ
นายสมชัย สัจจพงษ์ ปลัดกระทรวงการคลัง กล่าวว่า การแจกเงินคนชราเพิ่ม คาดว่าจะดำเนินการได้หลังลงทะเบียนผู้มีรายได้น้อยรอบที่ 2 ในเดือน มี.ค. 2560 ส่วนจะจ่ายเพิ่มให้คนชราผู้มีรายได้คนละเท่าไร ต้องรอดูการสละสิทธิของคนชราฐานะดีและงบประมาณของรัฐบาลที่มีอยู่อีกครั้ง
ทั้งนี้ การแจกเงินคนชราเพิ่มในปีหน้า กระทรวงการคลังอาจจะเสนอรัฐบาลให้ทำไปพร้อมกับการให้สวัสดิการผู้มีรายได้น้อยเพิ่มเติม ทั้งการสนับสนุนลดค่าใช้จ่ายค่าน้ำค่าไฟ การขึ้นรถเมล์รถไฟฟรี และการทำประกันอุบัติเหตุให้
นายสมชัย กล่าวว่า กระทรวงการคลังคิดที่จะเพิ่มการจ่ายเงินเบี้ยยังชีพให้กับคนชรามานานแล้ว แต่ที่ผ่านมามีความเข้าใจคลาดเคลื่อนว่าจะมีการยกเลิกการจ่ายเงินคนชราให้กับผู้มีฐานะดีทั้งหมด ทำให้ถูกคัดค้าน จึงมีการปรับแผนใหม่โดยเป็นการสมัครใจให้สละสิทธิ นอกจากนี้ คลังยังพัฒนาฐานข้อมูลการจ่ายเงินสวัสดิการเบี้ยคนชรา และคนพิการในปี 2560 โดยให้มีการเก็บข้อมูลลงทะเบียนผู้ที่ได้รับสิทธิดังกล่าว เริ่มจากลงเมืองพัทยาให้ลงทะเบียนในเดือน ม.ค. 2560 กรุงเทพฯ ลงทะเบียนเดือน มิ.ย. 2560 และองค์กรปกครองส่วนท้องถิ่น ลงทะเบียนในเดือน ส.ค. 2560 ซึ่งการลงทะเบียนให้ลงเลขที่บัญชีธนาคารในการรับสวัสดิการด้วย โดยหน่วยงานที่เก็บข้อมูลต้องตรวจความถูกต้อง ส่งมาให้กรมการปกครองตรวจสอบอีกครั้ง และให้กรมบัญชีกลางจ่ายเงินให้กับผู้มีสิทธิ